সোডিয়াম হাইড্রোক্সাইড
সোডিয়াম হাইড্রোক্সাইড একটি রাসায়নিক পদার্থ যা কস্টিক সোডা নামে বেশি পরিচিত। এটি একটি অজৈব যৌগ যার রাসায়নিক সংকেত NaOH। এটি সাদা কঠিন পদার্থ। বাজারে এটি কঠিন এবং তরল দুই অবস্থাতেই পাওয়া যায়। কঠিন অবস্থায় এটি আবার বড়ি, দানা অথবা আঁশের আকারে পাওয়া যায়। বিভিন্ন ঘনমাত্রার তরল দ্রবণ হিসাবেও এটি লভ্য। সোডিয়াম হাইড্রোক্সাইডের গাঢ় জলীয় দ্রবণকে সাধারণত কস্টিক সোডা লাই (Lye) বলে। সোডিয়াম হাইড্রক্সাইড জলে দ্রবীভূত হয় এবং ৫০% সম্পৃক্ত দ্রবণ তৈরী করে। সোডিয়াম হাইড্রক্সাইড জলে বেশি মাত্রায় দ্রবণীয় তবে ইথানল এবং মিথানলে এর দ্রবণীয়তা অনেক কম। এর ধর্ম ক্ষারকের মত। এই ক্ষার বাতাস থেকে ধীরে ধীরে জলীয় বাষ্প এবং কার্বন ডাই অক্সাইড (CO2) শোষণ করে।